钦定古今图书集成/明伦汇编/官常典/第543卷 > 《授马燧浑瑊副元帅招讨河中制》前人
## 钦定古今图书集成/明伦汇编/官常典/第543卷 > 《授马燧浑瑊副元帅招讨河中制》前人

天地殊位，君臣异制，苟不率道，兹谓乱常。退而增修，
于是有“舞于”之义；谕以迁善，于是有文告之辞。若犹
未悛，乃用致讨，兴戎动众，岂得已哉！李怀光擢自军
候，委之节制，亟有勤绩，累加宠荣，总众骏奔，自远赴
难，解围荡寇，朕甚德之。位极上台，寄崇统帅，亲之若
同体，信之无间言，朕于斯人，亦已厚矣。而器小任重，
固贻颠覆，有功自弃，无罪自疑，崇信谗邪，却逐将帅，
养寇资乱，蓄奸幸灾。朕素所推诚，犹谓非实，优容礼
遇，常怀如初。凶德既盈，丑迹弥露，谋危社稷，通结渠
魁，公相往来，无复畏忌，穷极凶悖，所不忍言。朕播迁
巴梁，远违陵寝，大惧失坠，为列圣羞。赖先泽在人，兆
庶知感，朔方将士，忠节不渝。怀光既“沮奸谋，诡称效
顺，累陈款疏，请诣阙庭。朕深惟旧勋，务欲全贷，授以
师保之重，畴其井赋之食，玺书劳问，誓以始终。怀光
遂杀辱使臣，完聚守备，将以悖慢之罪，加于忠义之
军，因兹胁从，冀与同恶。谓众可罔，谓天可欺，覆载所
不容，人神所共弃。讨除大憝，招缉非辜，爰咨辅臣，以
董戎寄银青光禄大夫检校司徒平章事兼太原尹
北都留守充河东保宁军节度观察处置度支营田
等使北平郡王马燧，操业端亮，器宇闳达。秉难夺之
节，负不羁之才。恒持至诚，深识大体，感概而三军有
勇，弥纶而庶绩允谐。威声所临郡邑皆复，殿于北土，
隐若长城。元从奉天定难功臣开府仪同三司行侍
中兼灵州大都督、充灵盐丰夏等州节度管内度支
营田观察处置押蕃落等使，仍充朔方邠宁振武等
道奉天永平等军行营节度兵马副元帅上柱国楼
烦郡王浑瑊，淳粹积衷，仁厚成性，布宽大以容众，著
诚信以抚人。事必沉详，临危益辨。节惟贞固，在险逾
彰。弘济艰难，茂昭勋伐，出纳朕命，光膺具瞻，并文武
全才，安危注意，副我忧瞩。时惟二臣，比德叶谋，往济
多难。燧可兼充奉诚军及晋绛慈隰等州节度并管
内诸军行营兵马副元帅，馀并如故；瑊可兼河中绛
州节度观察处置等使，仍充河中同绛陕虢等州节
度及管内诸军行营兵马副元帅。”功臣开府本官勋
封并如故。呜呼！朕之不敏“不明，失于君道，连祸未息，
劳师靡居，中心自咎，郁若焚灼。又以朔土之众，代著
忠劳，横遭污胁，深所悯惜。尔其敬敷朕命，明谕朕怀，
务于招绥，非黩威武，惟输诚归顺，罔有不赦；惟执迷
非命，罚止元凶，宁失不经，无滥非罪，列爵悬赏，用俟
勋贤，布告远迩，咸令知悉。”